送馮著受李廣州署爲錄事
作者：韋應物
朝代：唐

paragraphs: 鬱鬱楊柳枝，蕭蕭征馬悲。
送君灞陵岸，糾郡南海湄。
名在翰墨場，羣公正追隨。
如何從此去，千里萬里期。
大海吞東南，橫嶺隔地維。
建邦臨日域，溫燠御四時。
百國共臻奏，珍奇獻京師。
富豪虞興戎，繩墨不易持。
州伯荷天寵，還當翊丹墀。
子爲門下生，終始豈見遺。
所願酌貪泉，心不爲磷緇。
上將玩國士，下以報渴飢。